FÆLLES HOLDNING (EF) Nr. 42/96 fastlagt af Rådet den 27. juni 1996 med henblik på vedtagelse af Rådets forordning (EF) Nr. . . ./96 af . . . om ændring af forordning nr. 1107/70 om støtte, som ydes inden for sektoren for transporter med jernbane, ad landeveje og sejlbare vandveje (96/C 264/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 75,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 C (3), og

ud fra følgende betragtninger:

I henhold til forordning (EØF) nr. 1107/70 (4), særlig artikel 3, nr. 1, kan medlemsstaterne yde støtte med det formål at lette udviklingen af kombineret transport og af transportformer og -teknik, som er mere økonomiske for samfundet;

omkostningerne ved omladning udgør en meget stor del af de samlede omkostninger ved transport ad indre vandveje; det har afgørende betydning for vandvejstransportens udvikling, at der investeres kraftigt i at effektivisere omladningsanlæggene og udstyret til vandvejsterminalerne og tilpasse det bedre til de aktuelle logistiske krav; det er med henblik herpå vigtigt, at der bliver mulighed for at yde støtte fra medlemsstaterne eller fra statsmidler til de berørte virksomheder;

der bør tilvejebringes harmoniserede vilkår for tildelingen af denne støtte til udviklingen af transporten ad indre vandveje, og dens virkninger bør evalueres med jævne mellemrum;

støtten bør ydes i en tilstrækkelig lang periode, til at de nævnte investeringer kan tiltrække en fast kundekreds og ny trafik til de indre vandveje; Rådet bør træffe afgørelse om, hvilken ordning der skal gælde derefter -

UDSTEDT FØLGENDE FORORDNING:

Eneste artikel

I artikel 3, nr. 1), i forordning (EØF) nr. 1107/70 tilføjes følgende litra:

»f) indtil den 31. december 1999, når støtten ydes midlertidigt og med det formål at lette vandvejstransportens udvikling, idet støtten skal vedrøre:

- infrastrukturinvesteringer i vandvejsterminaler, eller

- investeringer i fast og mobilt udstyr, som er nødvendigt for omladning til og fra vandvejstransport.«

Støtten må ikke overstige 50 % af den samlede investering.

Formålet med støtten er at åbne mulighed for, at nye eller supplerende godsmængder kan forsendes som vandvejstransport. Støttemodtagerne skal overholde de regler, som gælder i den berørte medlemsstat, og de er ansvarlige for investeringens faktiske gennemførelse.

Kommissionen forelægger hvert andet år Europa-Parlamentet og Rådet en rapport om resultatet af anvendelsen af nævnte foranstaltninger og giver herved især oplysninger om, hvorledes støtten anvendes, hvor store støttebeløb det drejer sig om, og hvilken virkning støtten har på vandvejstransporten. Medlemsstaterne giver Kommissionen de oplysninger, der er nødvendige for at udarbejde denne rapport.

Senest den 31. juli 1999 træffer Rådet på forslag af Kommissionen og i overensstemmelse med traktatens bestemmelser afgørelse om, hvilken ordning der skal anvendes senere, eller, efter omstændighederne, på hvilke betingelser ordningen skal ophæves.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den . . .

På Rådets vegne

Formand

(1) EFT nr. C 318 af 29. 11. 1995, s. 12.

(2) EFT nr. C 39 af 12. 2. 1966, s. 96.

(3) Europa-Parlamentets udtalelse af 13. februar 1996 (EFT nr. C 65 af 4. 3. 1996, s. 33), Rådets fælles holdning af 27. juni 1996 (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. L 130 af 15. 6. 1970, s. 1. Forordningen er senest ændret ved forordning (EF) nr. 3578/92 (EFT nr. L 364 af 12. 12. 1992, s. 11).

RÅDETS BEGRUNDELSE

I. INDLEDNING

Kommissionen sendte den 15. september 1995 Rådet et forslag til forordning om ændring af forordning (EØF) nr. 1107/70 om støtte, som ydes inden for sektoren for transporter med jernbane, ad landeveje og sejlbare vandveje (1); forslaget er baseret på EF-traktatens artikel 75, stk. 1.

Europa-Parlamentet afgav udtalelse den 13. februar 1996 (2), og Det Økonomiske og Sociale Udvalg den 23. november 1995 (3).

På baggrund af disse udtalelser sendte Kommissionen den 22. april 1996 Rådet et ændret forslag (4).

Rådet fastlagde den 27. juni 1996 sin fælles holdning i overensstemmelse med EF-traktatens artikel 189 C.

II. FORSLAGETS FORMÅL

Det generelle formål med Kommissionens forslag er at fremme brugen af vandveje, som på mere end én måde er en fordelagtig transportform for samfundet, da den er miljøvenlig, yderst sikker og energibesparende og bidrager til at aflaste det overfyldte vejnet i Nordvesteuropa. Men større udnyttelse af vandvejene kræver ofte betydelige investeringer i logistisk udstyr internt i befragtervirksomhederne (kajer og laste- og losseanlæg), og dette kan være en stor hindring for fremme af vandvejstransporten. Der skal derfor indføres en midlertidig ordning for støtte til investeringer i flodterminaler.

Kommissionens forslag er i øvrigt et led i ledsageforanstaltningerne i direktivforslaget om indlandssejladsmarkedets organisation, der tager sigte på afskaffelse af turnussytemerne.

III. GENNEMGANG AF DEN FÆLLES HOLDNING

Rådets fælles holdning svarer stort set til Kommissionens oprindelige forslag. Dog er artikel 1, litra f), tredje afsnit, blevet omformuleret, således at støttemodtagerne ikke længere er udtrykkeligt forpligtet til at udvikle nye eller yderligere transportmængder og dermed heller ikke til at betale støtten tilbage til den kompetente myndighed.

Rådet anser nemlig ikke denne tilbagebetalingsbestemmelse for at være rimelig, så meget desto mere som man ikke finder nogen tilsvarende bestemmelse i de andre dele af forordning (EØF) nr. 1107/70. Rådet har derimod med den nye formulering af dette afsnit fastsat to betingelser for støtten, nemlig at investeringerne rent faktisk skal foretages, og at medlemsstatens regler skal overholdes.

IV. EUROPA-PARLAMENTETS ÆNDRINGSFORSLAG (5)

Rådet har forkastet ændringsforslag 17 vedrørende sjette betragtning, for eftersom støttebeløbet fastsættes af medlemsstaterne, mener det ikke, at der bør stilles nogen kvantitativ betingelse her.

Ændringsforslag 18 vedrørende artikel 1 er også blevet forkastet. Hvad angår første del af ændringsforslaget, dvs. at nævne telematik og andet kommunikationsudstyr udtrykkeligt, finder Rådet, at eftersom forordningen dækker omladning til og fra vandvejstransport, er denne type udstyr også omfattet. Anden del af ændringsforslag 18, der vedrører tredje afsnit, er overflødigt, da dette afsnit er blevet erstattet med en ny tekst (jf. punkt III). Hvad angår endelig tredje del af ændringsforslaget foretrækker Rådet, at man holder fast ved datoen den 31. juli 1999 og ikke vælger den 31. december 1999, hvor støtteordningen udløber, så man har en vis tid til at iværksætte de afgørelser, der skal træffes til den tid. Rådet har derfor også forkastet denne del af ændringsforslag 18.

(1) EFT nr. C 318 af 29. 11. 1995, s. 12.

(2) EFT nr. C 65 af 4. 3. 1996, s. 32.

(3) EFT nr. C 39 af 12. 2. 1996, s. 46.

(4) Endnu ikke offentliggjort i Tidende.

(5) Europa-Parlamentet har afgivet samlet udtalelse om Kommissionens tre forslag, og det er kun ændringsforslag 17 og 18, der vedrører det foreliggende forslag.